RESOLUCIÓN do 28 de setembro de 2009, da Secretaría Xeral para o Deporte, pola que se amplía o prazo de presentación da documentación de xustificación establecido na Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009, e se procede á súa convocatoria.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/10/2009

O día 25 de marzo de 2009 publicouse no Diario Oficial de Galicia nº 58 a Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009, e se procede á súa convocatoria.
O artigo 9 da antedita orde no seu punto primeiro establece que «o prazo máximo e improrrogable para a presentación da xustificación e a petición de aboamento da axuda será o 15 de outubro de 2009».
Por causas sobrevidas, esencialmente debidas a reorganizacións administrativas internas e á atención ao desenvolvemento de múltiples actuacións en materia deportiva neste ano 2009, produciuse un significativo atraso na resolución dos expedientes de subvencións, de modo que o prazo establecido para a xustificación da realización das accións subvencionadas resulta de difícil cumprimento polos beneficiarios. Con base no exposto, considérase necesario para facer viable o proceso de xestión e garantir a maior eficacia posible da convocatoria de subvencións, e dado que non se causa prexuízo a terceiros, en aplicación do artigo 45 do Regulamento da Lei galega de subvencións (Decreto 11/2009, do 8 de xaneiro), proceder á ampliación do devandito prazo.
O obxecto da convocatoria de subvencións é o desenvolvemento de actividades deportivas nos concellos de menos de 10.000 habitantes de Galicia. Tendo en conta que a convocatoria considera subvencionables actividades realizadas ata o 15 de outubro de 2009, proponse un prazo maior para a súa xustificación, que se prolongaría ata o 1 de novembro, facilitando así a xestión económica e administrativa correspondente.
A modificación que se propón non afecta a Orde do 13 de marzo de 2009 no que se refire ao seu contido económico.
O Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, crea a Secretaría Xeral para o Deporte, a cal asume as competencias da antigua Dirección Xeral para o Deporte e, pola súa banda, a disposición adicional segunda do citado decreto establece que quedan desconcentradas nos secretarios xerais dependentes de Presidencia, entre outras, a competencia para a aprobación das bases, a convocatoria e a resolución das axudas e subvencións do seu respectivo ámbito de competencia, o que lle outorga ao actual secretario xeral para o Deporte a competencia para ditar esta resolución modificando a Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009 e se procede á súa convocatoria .
En virtude do exposto e vistos os preceptos legais citados e demais de xeral e pertinente aplicación,
Artigo 1º
Modifícase o artigo 9.1º da Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009, e se procede á súa convocatoria, quedando co seguinte teor literal:
«Os beneficiarios das axudas deberán solicitar o aboamento da axuda concedida no momento en que se teña realizado o proxecto presentado e unha vez xustificada a súa realización. En calquera caso, o prazo máximo para a presentación da citada xustificación e a petición de aboamento da axuda será o 1 de novembro de 2009».
Santiago de Compostela, 28 de setembro de 2009.
José Ramón Lete Lasa
Secretario xeral para o Deporte